
יום שלישי, י"ג באייר התשע"ז (09 במאי 2017), שעה 11:40

<סדר היום:>
<קביעת חברת נת"ע בע"מ כ"גוף אחר" - סעיפים 22(2ב) ו-22א לפקודת הקרקעות (רכישה לצרכי ציבור), 1943>
נכחו:

<חברי הוועדה:> 
משה גפני – היו"ר

מיקי לוי

מיקי רוזנטל

<מוזמנים:> 
	משפטנית - יעוץ וחקיקה, משרד המשפטים 
	–
	הלה דודוביץ

	מנהל תחום תקציבי פיתוח, משרד התחבורה 
	–
	איתן טי

	מנהלת צוות סיעוד, רשות שוק ההון ביטוח וחיסכון 
	–
	ליאת שטרק

	 נת"ע, נתיבי תחבורה עירוניים 
	–
	ענבל קנקה

	 נתיבי איילון 
	–
	עוזי לוין

	 נתיבי איילון 
	–
	סטניסלב שוורצביין

	שדלן/ית (פוליסי בע"מ), מייצג/ת את איגוד חברות הביטוח בישראל 
	–
	טל אלוביץ

	שדלן/ית (עצמאי/ת), אינו/ה מייצגת לקוחות בדיון זה
	–
	טלי ענבר גולן

	שדלן/ית
	–
	שגיב חנין


<ייעוץ משפטי:>
שלומית ארליך

<מנהל הוועדה:>
טמיר כהן
<רישום פרלמנטרי:>
הילה לוי

<קביעת חברת נת"ע בע"מ כ"גוף אחר" - סעיפים 22(2ב) ו-22א לפקודת הקרקעות (רכישה לצרכי ציבור), 1943>
<היו"ר משה גפני:>
אנחנו עוברים לסעיף בסדר-היום: קביעת חברת נת"ע בע"מ כ"גוף אחר" לפקודת הקרקעות, קביעת חברת נתיבי איילון כגוף אחר, סעיפים 22(2ב) ו-22א לפקודת הקרקעות. מי מציג את זה?

<הילה הדר:>
ברשותכם, עורכת הדין הילה הדר, הלשכה המשפטית משרד התחבורה, ויש אתי נציגים נוספים. 

<היו"ר משה גפני:>
הבמה לרשותכם. 

<הילה הדר:>
הבקשה שלנו היא לקבל את הסכמת הוועדה, אישור הוועדה לפי סעיף 22(2ב) לפקודת הקרקעות – רכישה לצרכי ציבור, מ-1943. הסעיף הספציפי הזה הוא בעצם חלק מתיקון מ-2010. המטרה היא לבקש את אישורכם לאישור של שתי החברות, נת"ע ונת"א כגוף אחר. 

<היו"ר משה גפני:>
מי הגופים האלה? תגידי לי את ראשי התיבות. 

<הילה הדר:>
נתיבי איילון ונתיבי תעבורה עירוניים. 

<היו"ר משה גפני:>
מה שהיה כאן, זה רק על אחד מהם? הבקשה על שניים התחדשה רק לאחרונה?

<הילה הדר:>
אלה שתי בקשות וכל אחת הוגשה במועד אחר. 

<היו"ר משה גפני:>
רגע, שאלתי שאלה ואני רוצה לדעת את התשובה. יש פה בקשה שמונחת זמן רב על שולחן הוועדה. אנחנו ביקשנו שתגידו לנו מה הפרויקטים שעליהם מדברים. עכשיו עולות שתי בקשות ובקשה נוספת שהתחדשה לאחרונה. 

<הילה הדר:>
חדשה. 

<היו"ר משה גפני:>
מה החדשה?

<יאיר זילברשטיין:>
החברה החדשה היא חברת נת"ע, נתיבי תחבורה עירוניים, שבונה את הרכבת הקלה במטרופולין תל-אביב. 

<מיקי לוי (יש עתיד):>
למה אני צריך לתת הרשאה כזאת לחברה עירונית?

<הילה הדר:>
היא לא חברה עירונית. אם יורשה לי להציג את הדברים בצורה מסודרת, כל השאלות ייענו מראש. במידה ויישארו שאלות נוספות, אנחנו לרשותכם. באנו לקבל אישורכם. 

<מיקי רוזנטל (המחנה הציוני):>
אנחנו ניתן לך את כל הזמן שבעולם, אבל יש שאלה אחת שהיא במחלוקת וזאת השאלה המהותית שמעסיקה את האנשים סביב השולחן: אתם רוצים הרשאה כוללת ולא הרשאה לפרויקטים קונקרטיים בגלל שמדובר פה בצעד די דרקוני כלפי אזרח, שיש לו - - - זאת השאלה שבה אנחנו רוצים שתתמקדי. 

<הילה הדר:>
אני אענה בסוגריים לשאלה מה התבקשנו קודם או לא. אנחנו הבנו דברים אחרים ולכן אני מבקשת שההסבר יינתן ללא ההתייחסות המקדימה לצרכים נוספים שאולי הועברו ואנחנו לא קיבלנו. 

הסמכות שהוענקה כאן בסעיף 22(2ב) לאישור של "גוף אחר", בעצם יש רישה של אותו סעיף, שלמעשה מאפשרת מתן הרשאה לתפיסה של קרקע לגוף שיבצע את העבודה במקום השר – במקום שר התחבורה, לצורך העניין. 

בבואנו היום אנחנו למעשה מבקשים אישור נוכח מעמדן של שתי החברות, ששתיהן חברות ממשלתיות בבעלות מלאה של המדינה, מאה אחוזים. ההתגלגלות של שתי החברות לעבר העשייה כפי שהיא היום, שהיא למעשה הפקעות וזרוע ביצוע אינהרנטית של המדינה, נולדה בשנים האחרונות. אפשר למנות את זה שנתיים ואז באמת הוגשה בקשה לעניין נת"א – נתיבי איילון. מבחינת נת"ע, הצורך התגבש בתקופה האחרונה. 

למעשה, סעיף 2ב, בסיפא שלו, קובע מספר תנאים לכך שוועדת הכספים תיתן את אישורה וזאת בעצם אותה זכות טיעון פומבית שנעשית כאן בפני כבודכם. האחת היא שהתכנית, כמשמעותה בחוק התכנון והבנייה, אושרה. כל התוכניות שלפיהן פועלות שתי החברות, הן תוכניות מאושרות. לאחר מכן הן מובאות לוועדה מייעצת, שגם היא מוסמכת באמצעות הפקודה הזאת, שממליצה בפני השר. זאת אומרת שיש הליכים שהפקודה בעצמה הגדירה אותם. 

בנוסף לכך, בתוכניות האלה יש הוראות הפקעה. זאת אומרת שכל ההליך של מערכת היחסים בין הבעלים של הנכס לבין הגורם שיזם את התכנית, שהוא מטעמו של השר, מטעמה של המדינה למעשה, התבררו, מוצו, נשמעו בפני ועדות התכנון. 
<היו"ר משה גפני:>
יש שתי אפשרויות: יש אפשרות אחת לאשר את הפרויקטים ויש אפשרות שנייה לתת רשות גורפת של הפקעה לשתי החברות האלה. בכל אפשרות יש בעיה – להביא את הפרויקטים, יכול להיות שמחר יהיה פרויקט נוסף וייקח זמן עד שהוועדה תאשר את זה. מצד שני, כאשר מדובר על תהליך כזה שנותנים לחברה שההתמחות שלה היא נתיבי תחבורה, ההתמחות שלה היא דברים אחרים, לתת לה סמכות של הפקעה – זה מעמיד את המדינה במצב בעייתי. למה צריך? מי אדוני?

<שגיב חנין:>
יועץ משפטי, נתיבי איילון. אפשר להתייחס, ברשות היושב-ראש?

<היו"ר משה גפני:>
רק אם יש פה מישהו שהוא לא יועץ משפטי הוא מקבל רשות דיבור ראשון. 

<שגיב חנין:>
השאלה היא שאלה משפטית. 

<מיקי רוזנטל (המחנה הציוני):>
לא, היא ממש לא רק שאלה משפטית. היא שאלה ציבורית ממדרגה ראשונה, שיש לה היבטים משפטיים. 

<היו"ר משה גפני:>
רק שנייה, עם כל הכבוד יש עוד יועצים משפטיים, במיוחד יועצות משפטיות. 

<נטע בורד דקל:>
אני לא יועצת משפטית, אני ממשרד התחבורה. 

<היו"ר משה גפני:>
אגב, יש גם יועצות משפטיות מצוינות. שלא יישמע כאיזו אמירה גורפת שלי. 

<נטע בורד דקל:>
אנחנו מדברים על שתי חברות ממשלתיות שההתמחות שלהן היא עבודה בתוואי אורבני צפוף והן מבצעות פרויקטים תחבורתיים מורכבים.

<היו"ר משה גפני:>
את זה הבנו.

<נטע בורד דקל:>
הפרויקטים מחייבים באופן אינהרנטי את נושא ההפקעות. 

<היו"ר משה גפני:>
עד כאן בסדר. 

<נטע בורד דקל:>
אנחנו מדברים על פרויקטים שמתכננים בתחבורה הציבורית את הפחתת הגודש, אנחנו מדברים על פרויקטי דיור. אתם צריכים להבין שכל פעם שחברה נדרשת לבצע את ההפקעות האלה והיא לא יכולה לבצע את זה בעצמה, היא צריכה להתקשר עם חברת נתיבי ישראל או עם חברת רכבת ישראל, שלהן כן נתתם את הפטור. מבחינת המשרד, אגב, אין הבדל בין שתי החברות האלה לחברות האלה. שתיהן ממשלתיות ושלנו באותה מידה. חברות נתיבי ישראל ורכבת ישראל הן בתפוסה מקסימלית. החברות האלה לא יכולות לעמוד יותר בבקשות ובאופן טבעי, העדיפות שלהן היא לפרויקטים שאנחנו מבקשים מהן בצורה ישירה. המשמעות היא עיכוב של חצי שנה. 

<היו"ר משה גפני:>
רק שנייה, רק קריאת ביניים, עם כל הכבוד. אני עברתי פריימריס. את מדברת מאוד יפה, אבל א לא נוגעת בנקודה עצמה. מה שאת אומרת מסבך אותנו עוד יותר. אנחנו לא מתווכחים בכלל על העובדות. זה שזה במקום אורבני צפוף, שיש שם גודש של תחבורה – הכול ברור. 

<מיקי רוזנטל (המחנה הציוני):>
שזה חשוב.

<היו"ר משה גפני:>
הכול חשוב ולא עומד לדיון. מה צריך לעשות כשמגיעה חברת נתיבי איילון והיא צריכה להפקיע בית פרטי או איזשהו בית, שנמצא בנתיב התחבורה? אז אתם צריכים לעשות פעולה שלוקחת זמן. או שאתם עושים פעולה אצלכם – אתם בודקים מבחינה משפטית מה עושים אתו, איך מפקיעים, באיזו דרך מפצים אותו. כל מה שנקבע לעניין. היה אצלנו חוק מאוד מורכב בעניין הזה. זאת אפשרות אחת. 

אפשרות שנייה – במקום שאתם הולכים להתדיין אתו, אתם באים לפה ואתם מבקשים מאתנו להפקיע את הפרויקט הזה. אנחנו לא מתווכחים על הנושא - -  -

<נטע בורד דקל:>
אלה תכניות דרך מאושרות. 

<מיקי רוזנטל (המחנה הציוני):>
אדוני, אני רוצה לחדד את הנקודה. 

<היו"ר משה גפני:>
שנייה, בסדר, אני אתן לך. לא הבנתי. אני שואל מה אתם עושים עם אותו אחד שאתם הולכים להפקיע ממנו היום? מה אתם עושים?

<שגיב חנין:>
אין פה פגיעה בציבור. זה לא העניין בכלל ורק תהיו קשובים כמה דקות. 

<היו"ר משה גפני:>
כן, בבקשה. 

<שגיב חנין:>
זה מאוד פשוט. 

<היו"ר משה גפני:>
רק תתאר לנו את המקרה הקלאסי שעליו אתם מדברים. 

<שגיב חנין:>
הקרקעות שאנחנו מדברים עליהן, כולן קרקעות מתוכננות. יש תכנית בת-תוקף שמייעדת את הקרקע לדרך – מסילת ברזל זאת דרך. 

<היו"ר משה גפני:>
תסללו. 

<שגיב חנין:>
כלומר, התכנית הזאת עברה הליך שלם, ועדות, הציבור נשמע. זאת הנחת המוצא עכשיו. זאת עובדה ראשונה. 

<היו"ר משה גפני:>
תסללו. 

<שגיב חנין:>
רגע, אדוני. עובדה שנייה – המחוקק קבע כלל. 

<היו"ר משה גפני:>
תיקח בחשבון שאני לא מבין הרבה. אתה צריך להסביר לי בדיוק. 

<שגיב חנין:>
אני מסביר רק עובדות. 

<היו"ר משה גפני:>
תסללו. 

<שגיב חנין:>
עובדה שנייה – המחוקק קבע, אדוני, שלגבי קרקעות כאלה, מתוכננות לדרך, אין שימוע לבעלים. סעיף 5א – אין שימוע. זאת הנחת המוצא. 

<היו"ר משה גפני:>
ביום כיפור, כשאני מתפלל בפני הקדוש-ברוך-הוא על זה שאני צריך לחזור בתשובה, בין היתר אני צריך לחזור גם על זה. אני עשיתי את זה. 

<שגיב חנין:>
אני תכף אגע בזה. 

<היו"ר משה גפני:>
טוב שיש יום כיפור. 

<מיקי רוזנטל (המחנה הציוני):>
אני יכול להוסיף לך עוד כמה סיבות – את הנומרטור ועוד. עשית כל-כך הרבה דברים, אבל עשית גם דברים טובים. 

<היו"ר משה גפני:>
יש לי את הפנקס השחור. בבקשה. 

<שגיב חנין:>
אז על מה אנחנו מדברים עכשיו? אמרנו שיש פטור משימוע בעלים כשמדובר בקרקעות כאלה. אנחנו מדברים על ההרשאה, האצלה של שר התחבורה לחברה ממשלתית מלאה. מה זה חברה ממשלתית? זה זרוע הביצוע של הממשלה. כל הסמכויות לבצע. השאלה שאתם צריכים לשאול את עצמכם עכשיו היא האם ההאצלה, ההרשאה הזאת בקרקעות מתוכנות שיש עליהן פטור, למעשה מעוררת שימוע בעלים? שימוע בעלים לא רק לגבי ההאצלה, גם לגבי עצם ההפקעה. 

<היו"ר משה גפני:>
מי הבעלים?

<שגיב חנין:>
בעלי הקרקע.

<היו"ר משה גפני:>
מי בעלי הקרקע במקרה של נתיבי איילון? הם יכולים להיות אנשים פרטיים?

<שגיב חנין:>
פרטיים וכו'. 

<היו"ר משה גפני:>
מה אתה עושה אם אנחנו לא מאשרים לך את זה?

<שגיב חנין:>
הולך לוועדות המקומיות – זה מה שאני עושה היום – שאומרות לי: אין על מה לדבר. הולך לנתיבי ישראל או לרכבת ישראל, שאומרות לי: אנחנו עמוסות ולא נגיע לזה, ותקוע בלי פרויקטים. לא יודע לזוז ולקדם פרויקטים. 

מי מאשר הפקעות? יש ועדה מייעצת ויושבת פה גם היועצת המשפטית של אותה ועדה מייעצת. זאת ועדה מאוד רחבה עם נציגים מכל משרדי הממשלה. אנחנו עולים אליה עם עבודה מאוד יסודית שעשינו, מצוידים בשמאי, במודד, במתכנן, מראים את התכניות ומבקשים אישור להפקעה. אם זה לא מתאים,  לא יאשרו לנו הפקעה. 

<היו"ר משה גפני:>
במקום ללכת לוועדה שם, למה שלא תבואו לפה?

<שגיב חנין:>
מה פתאום? אני לא צריך להגיע לכאן. 

<קריאה:>
הם יילכו לנתיבי ישראל. 

<מיקי רוזנטל (המחנה הציוני):>
חברים, תנו דקה להסביר את החשש שלנו. עמדתכם ברורה ואני אחזור עליה אפילו כדי שתבינו שהבנו. מדובר בפרויקטים לאומיים בעלי חשיבות גדולה מאוד. אין שאלה. מדובר בדרכים שיחסכו זמן לתחבורה הציבורית. זה ברור, ברור לנו לחלוטין ואין שאלה לגבי זה. כל הסוגיה היא עניין של משקל ומידה של סמכויות שלטוניות שאנחנו נותנים לעוד גופים. הדבר הזה ניתן במשורה. השב"כ, למשל, יש לו הרבה מאוד עבודה והוא לא מוריד את הסמכויות שלו לחברה פרטית. הוא לא מוריד. גם אם זה מייעל. אני יודע שזאת דוגמה מופרכת אבל זאת דוגמה שמסברת את האוזן. 

ממה אנחנו חוששים ומה אנחנו רוצים? מה אנחנו מבקשים מכם בעצם? תראו, פרויקט לאומי זה לא שמחר אתה בא ועושה כביש ואומר: בוא נעשה כביש מפה לפה כי מישהו בא לו. זה לא קורה ככה. לכן הוועדה הזאת לא יכולה לעכב לכם את הפרויקטים. היא לא יכולה לעכב לכם את הפרויקטים. מצד שני, מה אנחנו מבקשים? אתם רוצים אישור גורף ואנחנו רוצים אישור פרטני. 

<הילה הדר:>
אישור גורף לגבי מעמדה של החברה. 

<מיקי רוזנטל (המחנה הציוני):>
שנייה, שנייה. שמעתי אתכם ואתם מניחים שלפי מה שאני אומר גם קראתי את כל העניין. אתם מבקשים אישור גורף, לא פרטני. גם נת"ע וגם נתיבי איילון יכולים היום לעשות את תהליך ההפקעה ללא הדרך של הפרסום ובלה-בלה-בלה אלא - - -

<הילה הדר:>
לא, לא.

<מיקי רוזנטל (המחנה הציוני):>
הסמכות היא גורפת. כל ההבדל – זאת הנקודה והיא נקודה קריטית – שמאחר ומדובר בזכות שלטונית דרמטית של הפקעת קניין פרטי, אנחנו מבקשים שהדבר יהיה מוגבל לפרויקטים מסוימים. הפרויקטים המסוימים הללו, כאמור, לא נולדים - - - למה אתם מצלמים את זה? 

<היו"ר משה גפני:>
בסדר, אתם יכולים. 

<מיקי רוזנטל (המחנה הציוני):>
אתם יכולים לצלם, לא אכפת לי. אני שואל למה?

<היו"ר משה גפני:>
הדוברות של הכנסת, הוא אומר. 

<מיקי רוזנטל (המחנה הציוני):>
לא הבנתי מי מצלם. לא אכפת לי. אני לא מתרגש ממצלמות. העבודה שלי עם מצלמות. כאמור, פרויקט לא נולד פתאום. פרויקט זה עניין של שנים וכשאתם מחליטים לסלול איזה כביש – נת"ע מחליטה לסלול איזה כביש או נתיבי איילון מחליטים להרחיב איזשהו נתיב, ההליך הזה לוקח לכם שנים ואתם יודעים. אנחנו מבקשים שתבואו הנה ושאנחנו נאשר את הפרויקט החדש שאתם מבקשים לעשות. ואתם רוצים אישור מהיום והלאה לכל החיים על כל הפרויקטים ולעם זה אנחנו לא שלמים. זאת כל הנקודה שבמחלוקת. אין לנו נקודות אחרות. אנחנו מבינים שזה חשוב, אנחנו מבינים שמדובר בפרויקטים לאומיים. אנחנו רוצים שתקדמו את התחבורה הציבורית. אין פה חילוקי דעות. יש לנו חילוקי דעות לגבי הסמכות השלטונית הגורפת שאתם מבקשים. 

<היו"ר משה גפני:>
אני רק רוצה להוסיף. קודם חשבתי שזה ערוץ חיצוני אבל אם זה רק ערוץ הכנסת אני רוצה להגיד לכם משהו בסוד. אני לא מרוצה מההתנהלות של מה שקורה בכבישים ובכל הפרויקטים האלה. פשוט לא מרוצה. אני נוסע כל יום בבוקר מבני-ברק לירושלים. כמובן, אני נוסע גם בכבישים של מרכז הארץ. משקיעים מיליארדים, בסדרי גודל בלתי רגילים והפקקים הולכים וגדלים. עם כל הכבוד לכל מה שנעשה, המציאות הזאת היא מציאות שהופכת להיות בלתי נסבלת. יש עליי לחץ פה, גם מהחברים, גם מהצוות לקיים דיון על הדבר הזה. 

אני רואה בעניין הזה הזדמנות. אני לא יודע למה אתם מתעקשים על זה. אני לא יודע מי עומד על זה. אנחנו הולכים לאשר לכם את זה, את הפרויקטים. הולכים לאשר לכם. אנחנו רוצים שתביאו את הפרויקטים לכאן כדי שנוכל לעקוב אחריהם. אנחנו נאשר אותם, אנחנו לא נעצור את העבודה. תביאו את הפרויקטים ואנחנו נדון בהם. אנחנו רוצים זכות ביטוי בעניין הזה. אנחנו מקבלים את הביקורת, לא אתם. אתכם לא מכירים. מכירים את השר, את המנכ"לית לא מכירים בגלל שקשה מאוד לתפוס אותה. מכירים אותנו. מתקשרים אלינו ואומרים: תגיד לי, מה אתה עושה? תראה מה שהולך פה בנתיבי איילון, אי אפשר לזוז, יום שישי. למה צריך להתעקש על זה כשאנחנו אומרים שאנחנו נאשר לכם את הפרויקטים. תביאו את הפרויקטים ואני שם את זה על סדר-היום בשבוע הבא. נאשר אותם. נדון בהם. נדבר על הפקקים, נדבר על השאלה מה יהיה כתוצאה מהפקעות השטחים שם. 

למה צריך לעשות את זה בצורה כזאת, שהדבר היחיד שאתם מרוויחים הוא שאתם מוציאים אותנו מהמשחק? אנחנו לא יודעים מה הפרויקטים, אנחנו לא יודעים על מה מדובר. אנחנו צריכים לסמוך עליכם שמה שאתם עושים זה טוב. אז אם לא היו פקקים, הייתי אומר: מה אכפת לי? מה זה מעניין אותי? אבל יש פקקים שהולכים ומתעצמים גם במרכז הארץ, גם בדרך מהמרכז לירושלים. המקומות היחידים שבהם הצלחתם, ואני משבח אתכם על כך, הם הכבישים בפריפריה. כביש 6, הכבישים שמובילים לצפון, הכבישים שמובילים לבאר-שבע ודרומה. שם זה הצליח. והיו חשובים לנו הכספים שאישרנו כאן עבור משרד התחבורה. אנחנו גאים בזה. אבל יש דברים שפשוט – מה אכפת לכם שגם אנחנו נהיה בעניין? אתם רואים שבלאו הכי אנחנו רק שני חברי כנסת. 

<מיקי רוזנטל (המחנה הציוני):>
אני מסכים לכל דבריך, היושב-ראש, אבל מדובר גם בעניין עקרוני. 

<היו"ר משה גפני:>
כן, בסדר. 

<מיקי רוזנטל (המחנה הציוני):>
ברור. אחרת מה המשמעות שאנחנו יושבים פה אם אנחנו חותמת גומי?

<דור בלוך:>
אני רכז תחבורה באגף תקציבים. אני אגיד שלושה דברים קצרים. דבר ראשון, צריך להבין שהדיון פה הוא על דבר אחד והוא צמצום ביורוקרטיה. יש פה שני מצבי עולם: מצב עולם אחד הוא שנת"ע ונתיבי איילון הולכים לנתיבי ישראל או לרכבת ומבקשים מהם לעשות את ההפקעה. 

<היו"ר משה גפני:>
לא יילכו יותר לשם. 

<דור בלוך:>
זה או זה או שהם יוכלו לעשות את זה בעצמם. הסוגיה פה היא נטו ביורוקרטיה והמשמעות היא עיכוב שיכול להגיע לחודשים רבים. 

<היו"ר משה גפני:>
לא יילכו לשם יותר. לא יילכו לשם יותר. יבואו לפה. 

<דור בלוך:>
הדבר השני שאני רוצה לומר – שאלת למה לא להביא את הפרויקטים. 

<היו"ר משה גפני:>
כן. 

<דור בלוך:>
הסיבה, מבחינתנו, מעבר לעובדה שיש עיכובים, יש פגרות, יש זמנים שזה לוקח זמן וכו' - - -

<היו"ר משה גפני:>
רגע, רגע, רגע, לא. רק רגע. אם אתם תסכימו לזה, אנחנו נקבע כמה זמן ייקח מאז שאתם מגישים עד שאני מביא את זה. בפגרה עבדנו ואישרנו עודפים ב-55 משרדים. 

<דור בלוך:>
מעבר לעובדה שכרגע יש יושב-ראש שמחויב לנושא ויש אמון מלא אתו, יכול להיות שעם היושב-ראש הבא זה לא יהיה כך. 

<היו"ר משה גפני:>
מי? איפה?

<דור בלוך:>
פה. 

<היו"ר משה גפני:>
ואם יהיה שר שאין לנו אמון בו? היום יש לנו אמון בשר. אם יהיה שר שאין לנו אמון בו?

<דור בלוך:>
זו לא הנקודה, זו לא הנקודה. 

<מיקי רוזנטל (המחנה הציוני):>
הנקודה הקריטית מבחינתנו היא הנושא של הפיקוח של ועדת הכספים על גבולות הממשלה. זה חלק מתפקידיה היסודיים של הכנסת. זה הכול. 

<דור בלוך:>
אני מבין, אני אתייחס לזה. 

<מיקי רוזנטל (המחנה הציוני):>
ועכשיו, כשאתה רוצה הרחבה שלטונית לגופים נוספים, אנחנו אומרים: בכבוד, אבל בהגבלות מסוימות. זה מה שאנחנו אומרים. 

<דור בלוך:>
אני אתייחס לזה ואני כבר מסיים. הנקודה העקרונית היא שבפרויקטים יש לעתים, לאור כל מיני אילוצים, לאור שינויים במנגנונים בין החברות, יש שינויים. מעבירים פרויקט מחברה לחברה, משנים מעט את גבולות הפרויקט. לא סביר שיהיה ניתן להגיע עם כל שינוי כזה לוועדת הכספים. העיכובים יגרמו לנזק אמיתי במטרה של צמצום הפקקים לעם ישראל. 

<היו"ר משה גפני:>
מה תעשו אם לא כאן? מה תעשו אם לא לבוא לכאן? איך תפתרו את הבעיה?

<דור בלוך:>
מה זאת אומרת?

<היו"ר משה גפני:>
תעבירו את זה לחברה אחרת? מה תעשו? אתם צריכים לאשר הפקעה. 

<דור בלוך:>
את ההפקעה יעשו חברת נתיבי ישראל או הרכבת עבור נתיבי איילון או נת"ע. 

<היו"ר משה גפני:>
זה תהליך שלוקח זמן. 

<דור בלוך:>
נכון, ולכן אנחנו לא רוצים אותו. 

<היו"ר משה גפני:>
אנחנו נעשה את זה יותר מהר. 

<דור בלוך:>
לכן אנחנו מבקשים מכם לאשר. הדבר השלישי, חבר הכנסת גפני, מאחר ואני כן מבין את הדאגה שלכם לצורך של ועדת הכספים לבקר, אנחנו כן יכולים להציע אולי הצעת פשרה שבראייתנו מאפשרת לכנסת לבצע את תפקידה ולפקח, ושהדברים יבואו לפה, אבל בלי לגרום לעיכובים משמעותיים בצמצום הפקקים לטובת עם ישראל. אפשר להציע שאחת לשנה יבואו לפה החברות, יבוא לפה משרד התחבורה, ידווח לוועדת הכספים. היה ואתם לא תהיו שבעי רצון, הפררוגטיבה שלכם היא לשנות את הדברים. 

<היו"ר משה גפני:>
אני מציע שאנחנו ניסע לחוץ-לארץ. למה? אנחנו מקבלים משכורת בשביל לנסוע לחוץ-לארץ. אני מקבל משכורת כדי לא לבוא. מוכנים לתת לי משכורת כפולה. אנחנו נקבל משכורת, ניסע לחוץ-לארץ, נבוא פעם בשנה ונקבל דיווח על כל מה שקורה במשרדי הממשלה. 

<דור בלוך:>
אבל היה ולא תהיו שבעי רצון, תוכלו לשנות את זה. 

<היו"ר משה גפני:>
אם אין לנו את הסמכות לאשר או לא לאשר, אל תציע את זה אפילו. תגיד שאתה לא מקבל את מה שאנחנו מציעים. 

<דור בלוך:>
אתה תוכל לקחת את הסמכות בחזרה. אנחנו בטוחים שאתם תהיו שבעי רצון. 

<היו"ר משה גפני:>
מה שאמרתי לו שאני נוסע לחוץ-לארץ זה היה בצחוק. 

<מיקי רוזנטל (המחנה הציוני):>
אני אומר, אפרופו מה שהוא אומר, שאנחנו כבר קבענו את זה כנוהל אז אדרבה. 

<היו"ר משה גפני:>
לא, הוא דיבר על משהו אחר. 

<מיקי רוזנטל (המחנה הציוני):>
אני יודע על מה הוא דיבר, תאמין לי. 

<דור בלוך:>
אם לא, תוכלו לשנות את זה בחזרה, חבר הכנסת גפני. אתם תוכלו לשנות את זה אם לא תהיו שבעי רצון.

<היו"ר משה גפני:>
אני לא מצליח להבין עד לרגע זה. אני לא מצליח להבין. אני כמעט אמרתי את זה במפורש ואני לא אומר את זה בגלל שאסור לי להגיד דבר כזה. אבל אני אומר שהרבה יותר מהר ממה שתעבירו את זה לחברה אחרת, הרבה יותר מהר ממה שתעשו את זה באיזשהו אופן שאתם בעצמכם תעשו את זה – הכוונה שהחברות הללו יעשו את זה בעצמן – אנחנו נעשה את זה יותר מהר. 

<דור בלוך:>
אבל בכל מקרה הן צריכות לעשות את זה. ההגעה לפה היא תוספת על פני. ואנחנו רוצים שהחברות יעשו את זה. אנחנו סבורים שזה לא פוגע בשום צורה בעקרונות שחשובים לכנסת ואנחנו מציעים את הפשרה שהנושא הזה ישוקף לכם ותוכלו לשנות אותו אם לא תהיו שבעי רצון, כי אנחנו משוכנעים שתהיו שבעי רצון. 

<היו"ר משה גפני:>
כן, כן, הבנתי, אבל גם החברות צריכות לעשות את זה. תביאו לפה. 

<דור בלוך:>
העיכובים בקידומי הפרויקט יהיו פשוט טרגדיה. זה פשוט יאריך את הפקקים לעם ישראל. 

<מיקי רוזנטל (המחנה הציוני):>
העיכובים לא יהיו פה. 

<היו"ר משה גפני:>
כן, בבקשה. 

<ענבל קנקה:>
אני מנהלת אגף מקרקעין בנת"ע – נתיבי תחבורה עירוניים. אחרי ששמעתי את כולם אני חושבת שהוויכוח פה פחות רלוונטי אלינו. נת"ע היא חברה ממשלתית, כמובן, בבעלות מלאה. היא מונתה לבצע אך ורק את פרויקט הרכבת הקלה במטרופולין גוש דן. אנחנו לא מבצעים כבישים ואנחנו לא מבצעים הפרדות. הפרויקט היחיד שאנחנו מבצעים זה את הרכבת הקלה בגוש דן. כבר היום אנחנו מבצעים, כמו שאתם בוודאי רואים.

<היו"ר משה גפני:>
אז בואי נסגור עניין. תגידי מה ההפקעות ונאשר לכם. 

<ענבל קנקה:>
לכן אנחנו באנו לבקש שיאשרו לנו אך ורק את הפרויקט הזה של המסילה. 

<מיקי רוזנטל (המחנה הציוני):>
זה קל מאוד. זה עונה על הדרישות שלנו. תגידו מה אתם רוצים ואנחנו נאשר. 

<היו"ר משה גפני:>
כן. תגידו מה אתם רוצים ואנחנו נאשר. 

<ענבל קנקה:>
אנחנו היינו מבקשים שתינתן הרשאה של ועדת הכספים עבור חברת נת"ע – נתיבי תחבורה עירוניים, לבצע את פרויקט הרכבת הקלה במטרופולין גוש דן. 

<קריאה:>
איזו מסילה? איזה מקטע?

<ענבל קנקה:>
רציתי לדבר קצת. 

<היו"ר משה גפני:>
בבקשה, תגידי. 

<ענבל קנקה:>
היום אנחנו מבצעים את פרויקט הקו האדום. הוא היום כבר בביצוע ואפשר ממש לראות את העבודות בתוך הערים. אנחנו כבר עובדים על הקו הירוק ועל הקו הסגול. התכניות האלה כבר עברו אישורים, זאת אומרת שהן כבר אושרו על-ידי הוועדה לאחרונה. 

<היו"ר משה גפני:>
את זה הבנו. זה כולם. 

<ענבל קנקה:>
גם בקו הירוק וגם בקו הסגול עברו הליכי השגות, עברו כבר הליכי שימוע. כל פרויקט משתרע על פני משהו כמו 40 קילומטרים ואנחנו מדברים על אלפי חלקות בכל פרויקט שהוא. אנחנו ממש ניגשים עכשיו כבר לבצע ואנחנו לא רואים שום הבדל, בכל הכבוד, בינינו, בין נת"ע, חברה ממשלתית, לבין נתיבי ישראל או רכבת ישראל, שגם הם מבצעים רכבות ופשוט מבצעים את ההפקעה. 

<היו"ר משה גפני:>
אם רכבת ישראל הייתה באה היום לבקש אישור היא לא הייתה מקבלת. 

<ענבל קנקה:>
אז אנחנו מדברים כרגע על עצמנו. 

<היו"ר משה גפני:>
אם את רוצה שנאשר, וזה בסדר, אני מקבל את מה שאת אומרת, תביאי מסמך איפה את רוצה את ההפקעות. נאשר את זה. 

<ענבל קנקה:>
אנחנו רוצים את ההפקעות עבור הפרויקטים האלה שדיברתי עליהם. 

<היו"ר משה גפני:>
איפה ההפקעות? את מה אתם רוצים להפקיע? באיזה מקום?

<ענבל קנקה:>
הקו הירוק והקו הסגול משתרעים על פני 9 רשויות. הקו הירוק מתחיל בהרצליה. 

<היו"ר משה גפני:>
איפה אתם מבקשים את ההפקעות? תביאו לנו נייר איפה ההפקעות ואנחנו נאשר את זה. 

<קריאה:>
זה הרבה חלקות. 

<היו"ר משה גפני:>
להביא את זה. גברתי היועצת המשפטית, אני מנהל משא ומתן. למה את מפריעה לי? לא, את כל הזמן מטילה וטו על מה שאני מציע. 

<הילה הדר:>
כי זה לא על דעת המשרד. 

<היו"ר משה גפני:>
אז מה? זה על דעתי ועל דעתו. "לא על דעת המשרד" – בסדר, צריך לצאת מהקופסה. אין בררה. 

<מיקי רוזנטל (המחנה הציוני):>
הרי ביקשו מכם את זה לא לגבי נת"ע אבל לגבי נתיבי איילון. מי שעיכב פה את הבקשות, אם מדברים על עיכובים, זה אתם. 

<הילה הדר:>
אדוני, אנחנו לא קיבלנו בקשות כאלה. אני הייתי זאת שאחראית על זה ואני אומרת שאליי לא הגיעה שום בקשה כזאת. כל מה ששלומית ביקשה נענה. 

<שלומית ארליך:>
ביקשנו את הפרויקטים. בתחילת הדברים פנינו בפעם הראשונה – יש לי את כל המועדים שבהם דיברנו אתם עם תכתובות השיחה שלך. הכול היה בשיחות טלפוניות. פנינו אלייך בבקשה. את ביקשת הרשאה כוללת וגורפת.

<הילה הדר:>
נכון. 

<שלומית ארליך:>
פנינו אלייך ואמרנו לך שיש בעיה מבחינתנו עם הרשאה כוללת וגורפת. ביקשנו לדעת מה הם הפרויקטים הספציפיים ולדעת האם אפשר - - -

<הילה הדר:>
כל מה שאת ביקשת, ואני אומרת את זה באחריות, קיבלת. זה הועבר. 

<שלומית ארליך:>
אני מבקשת לסיים את הדברים. לא קיבלנו שום דבר. קיבלנו מסמכים ממשרד עורכי דין שנותן לך ייעוץ, שהתייחס לחלק מהפרויקטים. אחר-כך קיבלנו במכתבים מאוחרים יותר של מנכ"ל המשרד התייחסות לפרויקטים נוספים שאתם מבקשים לאשר. אבל הדיון כל הזמן נסוב על זה שאנחנו מבקשים מכם לדעת בדיוק איזה פרויקטים אתם מבקשים לעשות ולאשר פרויקטים ספציפיים. 

<היו"ר משה גפני:>
היום אנחנו אומרים שתביאו את הפרויקטים ונאשר אותם. אנחנו אומרים את זה. בבקשה, רשות דיבור. 

<אריאל צבי:>
אני ממשרד המשפטים. אני רק אענה בהיבט העקרוני. צריך להבין שהפקעות בדיוק מאותו סוג ויום מבוצעות בלי שיש שימוע. כל מה שמשנה זה זהות הגוף המפקיע. אם הוועדה המקומית לוקחת את אותה תכנית ומבצעת את ההפקעה, אין שימוע. 

<קריאה:>
אין שימוע ואין כנסת. 

<אריאל צבי:>
כמובן. העמדה העקרונית שלנו היא שההליך האמיתי שבו האירוע הזה מתנהל, שבו שומעים את הנפגע, שבו מקשיבים לו, הוא האירוע של הכנת התכנית. שלב ההתנגדויות וכל ההליך התכנוני. שם, להבנתנו, מתבצע שימוע אמיתי. אני לא שותף לתחושה הלא טובה ביום כיפור. להבנתנו, באמת במקומות שבהם יש תכנית שמיועדת לסוג של דרך, באמת אין מקום - - -

<היו"ר משה גפני:>
אתה יודע איזו ביקורת אני קיבלתי במהלך - - - 

<אריאל צבי:>
ביקורת? אני מדבר ברמה - - -

<היו"ר משה גפני:>
ביקורת, ביקורת עניינית. עשיתי את זה והייתי צריך לעשות את זה ואין בררה ויש דברים שאין לנו בררה. יש דברים שאני עושה מחוסר בררה ואני לפעמים אוכל את עצמי. ראה ערך ה-FATCA או הנומרטור. 

<מיקי רוזנטל (המחנה הציוני):>
יש לי עוד. יש לי את הרשימה השחורה. 

<אריאל צבי:>
אנחנו לא חושבים שיש פה פגיעה משמעותית בקניין הפרטי בזה שתינתן הרשאה לחברה כזאת. הרי הם באים פר פרויקט לוועדה המייעצת וזה עובר הליך של בחינה מנהלית. זה עובר הליך של תכנון. לכן, בפרויקטים האלה אפשר לעשות את זה בצורה הזאת. אני מבין את הרצון של הכנסת להיכנס לפקח עוד יותר ולהיכנס לעולם הביצועי. אני לא בטוח שהכנסת זה המקום שצריך לנהל בו דיון סביב הפקעה ספציפית כזאת או כזאת, אם היא צריכה להיעשות או לא להיעשות. האם הכנסת צריכה לעבוד כוועדה מייעצת? אני לא בטוח שזה מסוג הדברים שהכנסת רוצה וצריכה להיות מעורבת בהם. אני מציע שוב אולי בכל זאת ללכת על האפשרות של חובת דיווח. אפשר לחזק אותה יותר ואפשר לעשות את האישור הזה מותנה בתנאים. אפשר לעשות אותו מותנה בפרק זמן מסוים. גם את זה אפשר לעשות. אבל אני לא בטוח שהכנסת צריכה ורוצה להיות מעורבת בכל פרויקט ופרויקט שהרשות המבצעת עושה. 

<היו"ר משה גפני:>
בבקשה. 

<טלי ענבר גולן:>
אני יועצת משפטית בנת"ע. אני רוצה לחזק את הדברים שאמר פה נציג משרד המשפטים כי חשוב להבין איפה יושב הליך ההפקעה. הליך ההפקעה שבא אחרי תכנית מפורטת למעשה להשקפת עולמנו, הנזק שהוא גורם לאזרח הוא פחות, ואני רוצה להסביר. ברגע שעברה התכנית ושינתה את ייעוד הקרקע ממה שהיא הייתה קודם לדרך ציבורית או מנקודת הראות של נת"ע לרכבת קלה בגוש דן, מבחינת האזרח הייתה לו קרקע שהייתה מיועדת לחצר הבית שלו או למשהו אחר והיום היא מיועדת למסילה לרכבת קלה. הוא לא יכול עם הקרקע הזאת לעשות כלום. טענותיו נשמעו בהרחבה רבה בפני הוות"ל. אם אני מדברת על קו ירוק וסגול קל לי להגיד את זה כי באמת היו הרבה מאוד התנגדויות, מאות התנגדויות, הליכי שימוע מאוד יסודיים. ברגע שהתכניות האלה אושרו, הומלצו לאישור על-ידי הנהלת הוות"ל ואושרו כאן כי מי שמאשר את התכניות הוות"ליות שלנו בסופו של יום זה אתם, מבחינת האזרח מרבית הנזק כבר קרה. 

 היום מה אנחנו מבקשים? שתאפשרו לנו את התכניות, אלה שכבר עברו פה ואושרו על-ידכם, לאפשר לנו למעשה לתת לאיש את הפיצויים. כי ברגע שאנחנו מפקיעים את הקרקע הזאת לצרכי רכבת, כבר אין לו באמת מה לעשות אתה. הוא לא יכול לקבל בשום אתר בנייה ולא יכול לעסוק בשום דבר מהותי, בטח לא למכור אותה. ברגע שאנחנו מפרסמים 5 ו-7 אחרי שהוועדה המייעצת של משרד התחבורה בדקה אותנו וראתה שבאמת ההפקעה שלנו תואמת את התכנית – ככל שההפקעה לא תואמת את התכנית יש תקופת שימוע, אבל הם חוזרים ועושים עלינו את הבדיקה החוזרת – הם מפרסמים 5 ו-7. תוך תשעים יום הבן אדם יכול לקבל מאיתנו את הפיצוי המלא היום, כולל את 25% הראשונים עבור הקרקע שלו.

ההפקעה כבר קרתה בנושא של התכנית ומה שאנחנו מבקשים, מעבר לרצון שלנו האמיתי לסלול את מסילות הברזל האלה ולייצר את הפיתוח, מה שאנחנו מבקשים מכם גם מנקודת ראות של האזרחים, היא שמי שלא הצליח להחזיק נגדנו את ההשגה בוות"ל, מי שהבג"ץ שלו נפסל, מבחינתו העניין הסתיים. בעצם על מה יש לו לריב אתנו? זה לא פרויקט שאתה יכול להגיד שזה איזשהו פרויקט של משרד שיכון או של פיתוח של צו שאולי הוא יעשה את זה לבד. זה פרויקט שאף אחד לא יעשה לבד חוץ מממשלת ישראל.

<היו"ר משה גפני:>
מעבר לסלילה אתם רוצים גם לפצות את האזרחים. 

<טלי ענבר גולן:>
אנחנו חושבים שמגיע לבן אדם, ששינינו לו את ייעוד הקרקע, לקבל פיצוי מלא. 

<היו"ר משה גפני:>
אבל לא זה הדיון. 

<טלי ענבר גולן:>
לפרסם 5 ו-7 תוך 90 יום להגיע אלינו. 

<היו"ר משה גפני:>
אבל יש פה דיון עקרוני. אנחנו לא רוצים שתפצו את האזרחים? 

<טלי ענבר גולן:>
לא, ברור. 

<היו"ר משה גפני:>
יש ויכוח עקרוני. צריך לקבל החלטה האם אתם צריכים להגיש לפה אמירה גורפת או שאתם צריכים להגיש לפה פרויקטים ולנסות את זה. 

<טלי ענבר גולן:>
אני רק רוצה להגיד שבאיזונים ובשאלה של המשקל, איפה צריכים לעזור לזכותו של האזרח, לדעתי זה קרה בתכניות שמגיעות לפה, הרי אתם מאשרים אותן. 

<היו"ר משה גפני:>
הטיעון שנוגע לאזרח הוא לא טיעון רלוונטי לגבי העניין. כולנו רוצים לפצות את האזרח, לא יודע מי עושה יותר ומי עושה פחות בעניין הזה. יש פה שאלה עקרונית – האם לתת אמירה גורפת של הפקעת קרקעות מבלי שתהיה פה זכות טיעון. 

<עמית שטאובר:>
קודם כל, אני חושב שמבחינה משפטית לפחות בחדר הזה אין חולק על כך שהיושב-ראש והוועדה מוסמכים לאשר אישור גורף לפי החוק. לפי הפקודה הקיימת היום יש לך את הסמכות הזאת. החששות שאתם מעלים, נציגי הממשלה צריכים לענות עליהם. החשש העיקרי הראשון שאתם העליתם הוא העניין של הקניין הפרטי והדריסה שלו או אי מתן שימוע. 

בנקודה הזאת אנחנו מגבילים את ההפקעה רק להפקעה מכוח תכנית מאושרת. זאת לא תכנית מאושרת לשימוש ציבורי כללי אלא שימוש של דרך, פרויקט בטיחותי. זה משהו מאוד מאוד ספציפי ומגודר. דבר שני, יש ועדה מייעצת. יושבים בה אותם נציגי משרד המשפטים, אנחנו. הוועדה המייעצת היא לא חותמת גומי. יש פרוטוקולים, יש דיונים, יש אמירות, יש חוות דעת שהם צריכים להגיש. 

<שלומית ארליך:>
גם לשר יש ועדה מייעצת וכשהוא מפקיע הוא צריך זכות טיעון בפרסום, נכון? אתה קצת מבלבל. 

<קריאה:>
למה? בדיוק בפרויקטים האלה אין. 

<עמית שטאובר:>
אני לא מבלבל. באותם פרויקטים שלשר אין זכות שימוע, גם לרכבת אין. 

<היו"ר משה גפני:>
אוקיי. ולכן מה?

<עמית שטאובר:>
אם הפקודה הייתה משנת 43' הייתי דורש איזושהי רביזיה. בשנת 2010 נתנו לרכבת ולמע"צ, החברה הלאומית, את אותה אפשרות גורפת. אני לא זוכר שאנחנו בוועדה או שיש פניות למשרד התחבורה על איזושהי התעמרות של החברות האלה באזרח או על פעולה לא חוקית או בג"צים שהוגשו על הפקעות. אני כן מכיר בג"צים שהוגשו על התכנון. 

<היו"ר משה גפני:>
אבל לא על זה הדיון. 

<עמית שטאובר:>
שנייה. אם הכנסת רוצה להתערב בפרויקטים, זה החשש השני. השאלה היא האם זאת הנקודה? האם זה המקום שאתה יכול להתערב בו? אנחנו מדברים על כך שיש תכנית דרך ואז ועדת הכספים תבוא ותתערב ותגיד: חבר'ה, הפרויקט לא מוצא חן בעיני? יכול להיות שבשלב התכנון אתה יכול להתערב. אני לא נותן לך עצות, כן? זאת ועדה אחרת. 

<היו"ר משה גפני:>
אני שואל שוב את חברת נת"ע האם יש לכם את הפרויקטים שעליהם מדברים להפקעה, הרכבת הקלה?

<ענבל קנקה:>
נת"ע מבצעת אך ורק את פרויקט הרכבת הקלה בגוש דן. 

<היו"ר משה גפני:>
אני שואל האם יש לכם מסמך.

<מיקי לוי (יש עתיד):>
האם אתם לא יודעים לפני התכנית מה התוואי. אני שמעתי אותך, אני מתנצל שאיחרתי. הרי יש תכנון ראשוני והתכנון הוא ארוך טווח. זה אומר שאתה יודע את התוואי או את אותם שטחים הרבה לפני. שמעתי כאן תיאור שאומר: תאר לך שנבוא עכשיו ואתם שבוע לפני כן אחרי התכנון - - - 

<עמית שטאובר:>
להפך, אנחנו לא מפקיעים לפני שיש תכנית. 

<מיקי לוי (יש עתיד):>
מאה אחוז, תבואו לכאן. אנחנו לא יכולים לתת לכם לדרוס את אזרחי מדינת ישראל. יש גבול. 

<עמית שטאובר:>
אבל אזרחי מדינת ישראל כבר במצב קיים. 

<מיקי רוזנטל (המחנה הציוני):>
אני אומר לך בוודאות שאם ב-2010 הייתי יושב פה בוועדה לא הייתי מצביע בעד החוק הזה. זה חוק גורף מדי והוא רע. הוא רע. הסמכויות שניתנו לרכבת ישראל הן לא ראויות בלי פיקוח של הכנסת. לא ראוי. 

<איתן טי:>
התכנית נקבעת במוסדות התכנון, אדוני היושב-ראש. אדוני ודאי מכיר, וגם אתם, המלך פורץ לו גדר ובסוף כדי להעביר - - -

<היו"ר משה גפני:>
או, אתה רוצה להביא מחז"ל? יש גם בתורה "שמור את יום השבת לקדשו". אל תלך רחוק מדי. בוא נדבר רק על זה. מלך פורץ לו גדר? רק שנייה, יש פה דבר מעניין. 

<קריאה:>
אולי הוא ראה שבדרכים לא ייסעו בשבת. 

<היו"ר משה גפני:>
בסדר, בבקשה. מלך פורץ לו גדר. סליחה שהפרעתי. 

<איתן טי:>
מי שדן בפרטים, נכנס לתכניות ושומע את ההתנגדויות, כמו שנאמר פה זה הוועדה המחוזית או הארצית או הוות"ל. 

<היו"ר משה גפני:>
יש רק שאלה אחת שאנחנו דנים בה מתחילת הדיון. מי זה המלך שפורץ לו גדר? האם זה משרד התחבורה עם הוועדה שהקים שר התחבורה או ועדת הכספים? זאת השאלה. 

<איתן טי:>
מי שמאשר את התכניות.

<היו"ר משה גפני:>
מדברים על ההפקעות ולזה אנחנו נדרשים. על זה הדיון. לא קבעתי עמדה. 

<איתן טי:>
ההפקעה היא תוצאה בדיעבד, לאחר שהתכנית אושרה. בסופו של דבר צריך לשלם לאזרח כדי שנוכל להביא קבלן שיתחיל לסלול את הכביש. הדרך אושרה ואגף תקציבים תקצב את הפרויקט. כולם מסכימים עליו ויש אפילו הרבה פרויקטים שהם החלטות ממשלה בפני עצמם. 

<מיקי רוזנטל (המחנה הציוני):>
אתה בעצם אומר: שמע, בוא נפזר את הכנסת, זה דבר מיותר. 

<איתן טי:>
זה ממש לא מה שאני אומר. על כל שינוי תקציבי אנחנו באים לפה ואגב, לגבי אמירתך נשמח לבוא ולהציג את הפרויקטים, את כולם, גם של נת"ע וגם של נתיבי איילון. 

<היו"ר משה גפני:>
זה ברור. 

<איתן טי:>
פשוט מדובר בעשרות פרויקטים של חברת נתיבי איילון. כבישים בלוד, ברמלה, הפרדות מפלסיות ועוד. 

<היו"ר משה גפני:>
נת"ע זה רק הרכבת הקלה. 

<איתן טי:>
אני מדבר על נתיבי איילון. 

<היו"ר משה גפני:>
אני יודע, כבר למדתי את זה. היא אומרת שנת"ע זה הרכבת הקלה. 

<איתן טי:>
כן, אבל הקו הירוק, שכולו 40 קילומטר, כבר נאמר שמדובר בתשע רשויות וזה פרויקט של 20 מיליארד שקל, שאושר פה בממשלה. אושר בהחלטת ממשלה. 

<היו"ר משה גפני:>
הממשלה עומדת על כרעי תרנגולת. אנחנו  יציבים. 

<איתן טי:>
מדובר באלפי חלקות. 

<היו"ר משה גפני:>
סתם, אמרתי את זה בצחוק. 

<מיקי רוזנטל (המחנה הציוני):>
אני לא מבין מה החשש. החשש שלכם הוא שתגידו: רגע, את החלקה הזאת רוזנטל לא רוצה שיפקיעו?

<איתן טי:>
אני לא יודע מה יקרה. 

<מיקי רוזנטל (המחנה הציוני):>
מה עולה על דעתכם בכלל? אתם כאילו לא מבינים על מה אנחנו מדברים. 

<איתן טי:>
החשש הוא מעיכוב ביורוקרטי. 

<מיקי רוזנטל (המחנה הציוני):>
אתם חושבים שאנחנו הולכים להעביר אתכם עוד הליך של הוועדה? את זה אתם חושבים שאנחנו רוצים לעשות?

<היו"ר משה גפני:>
אנחנו חוששים שהכוח הרב שיש לכם בעניין הזה של ההפקעה, אנחנו חוששים שבשלב מסוים, לא היום אבל בקדנציה הבאה, ינוצל לרעה. 

<עמית שטאובר:>
אז תן לי אישור מותנה בזמן. 

<היו"ר משה גפני:>
אה, מצוין. מצוין. אז אנחנו אומרים – תביאו את הפרויקטים, נאשר אותם. 

<עמית שטאובר:>
שהאישור לחברה יהיה מותנה בזמן. אנחנו מבקשים אישור לחברה. 

<היו"ר משה גפני:>
לכמה זמן?

<עמית שטאובר:>
תחשוב אתה. אמרת קדנציה? קדנציה זה חמש שנים? ארבע שנים? אנחנו לא יוצאים מנקודת הנחה שזה יעשה נזק לאזרח. אנחנו יוצאים מנקודת הנחה שהכנסת רוצה לפקח. 

<היו"ר משה גפני:>
אם אנחנו נציע שזה יהיה אישור לשנה?

<עמית שטאובר:>
זה אורך של קדנציה?

<היו"ר משה גפני:>
לא. מחשש של אורך הקדנציה. 

<ענבל קנקה:>
שנה אחת לא מספיקה לבצע את הפרויקטים. אלה פרויקטים של אלפי חברות. 

<היו"ר משה גפני:>
אבל תבואו שוב. אני לא מבין, לא נוח לכם פה?

<ענבל קנקה:>
נוח לנו מאוד, אבל אנחנו לא נפסיק את ההליך של ההפקעה באמצע. 

<היו"ר משה גפני:>
תבואו עוד פעם ואנחנו נוכל לשאול אתכם שאלות. 

<הילה הדר:>
צריך להימצא איזשהו איזון מבחינת הדחיפות של הפרויקטים, מבחינת העוצמה שלהם, מבחינת הכמות שנדרשת להתבצע בהקשר הזה, לעומת הזמן שנדרש על מנת להביא ולהוציא לפועל. שנה זה זמן קצר מדי. אנחנו חשבנו שבסביבה של חמש שנים זה יכול להיות ריאלי. 

<דור בלוך:>
חבר הכנסת גפני, אם נוכל לאשר לשלוש שנים ובכל שנה נבוא לוועדת הכספים להציג?

<היו"ר משה גפני:>
לא, לא. תבואו, אנחנו מכירים את זה. זה בסדר, אין צורך לבוא. צריך לבוא כשצריך לאשר. כשלא צריך לאשר אז למה לבוא? זה סתם. יש בית הלורדים בלונדון. אצלנו יש ועדת כספים ואנחנו צריכים לאשר או לא לאשר. זה הנושא. 

אני לא יודע למה אתם מתעקשים על העניין הזה, אבל אני מציע ככה. אני אתייעץ עם החברים בוועדה. אני מבקש שאתם תתייעצו גם עם החברים. אני חוזר על בקשתי לפחות לגבי נת"ע. יש פרויקט שהוא ברור ומוגדר. גם לגבי נתיבי איילון יש דברים שלשנה הנוכחית או לטווח הנראה הם פרויקטים ברורים. ואז או שניתן לכם את הסמכות על הדברים האלה ונאשר את זה, או שאתם תגידו שאתם מתעקשים ולא רוצים לעכב את זה – תאשרו ואנחנו נאשר את זה מיד. אם אתם אומרים לאשר פרויקטים לטווח המידי וכל מה שהיה בעבר, בעבר הקרוב וכל מה שהולך להיות, אנחנו נאשר לכם. נביא את הפרויקטים בשבוע הבא ונאשר אותם. או שאתם מביאים את הפרויקטים ואנחנו מביאים את זה בשבוע הבא. מנהל הוועדה ישים את זה על סדר-היום ונאשר את הפרויקטים. 

אם אתם מתעקשים על ההרשאה צריך לקחת פרק זמן קצר. אני אתייעץ עם החברים. תתייעצו גם אתם. אנחנו צריכים להיפגש באיזשהו מקום. יש לנו עניין שנדלקו לכולנו נורות אדומות בגלל מה שקורה בכבישים. אנחנו אמורים לקיים גם דיון על העניין הזה. כל הזמן שואלים אותי: למה אתה לא מקיים את הדיון? אנחנו גוף מפקח על הממשלה. ולכן, אנחנו מבקשים – אנחנו נתייעץ בינינו, אתם תתייעצו אצלכם. בשבוע הבא, ביום רביעי, בעזרת השם, יהיה על סדר-היום, אם אתם מביאים את הפרויקטים – לאשר אותם. אם אתם לא מביאים את הפרויקטים אז זה ייקח קצת יותר זמן. תתייעצו, תגידו על כמה זמן מדובר.

<מיקי לוי (יש עתיד):>
אני מבקש להוסיף לדברים שלך. כמו שאנחנו מבקשים הסברים בנושא העברות תקציביות – זה נוהל פה, הבקשות האלה ילוו בהסברים. תפקידנו להגן גם על הציבור, חברים. 

<עמית שטאובר:>
אולי זה מייתר את הוועדה המייעצת של השר. 

<מיקי לוי (יש עתיד):>
מצוין, אין בעיה. מבחינתי אתם יכולים ללכת הביתה. 

<מיקי רוזנטל (המחנה הציוני):>
איכשהו אתם לא הייתם בשיעור אזרחות הראשון, שבו לממשלה יש את כל הארגונים שלה, היועצים שלה, הוועדות שלה וכו', וזה בסדר גמור. היא גוף אופרטיבי. אנחנו גוף מפקח. כשאתה בא ואומר: אני רוצה אישור גורף לכל תכנית עתידית, כל דבר שאני אעשה – טוב, רע, ראוי, לא ראוי. למה, הממשלה לא טועה? אתם בחיים לא טעיתם? תקשיבו לי טוב, חברים. אני היחידי שקורא את דוחות מבקר המדינה ושם יש את כל הגאונים שהחליטו. כולם בני אדם טובים שהתכוונו לטוב כולם. לא היה זדון לאף אחד. אבל אנחנו בני אדם ואנחנו טועים כל הזמן. כולנו. גם הממשלה וגם הכנסת. 

<היו"ר משה גפני:>
אני מתנגד לבטל את הוועדה המייעצת של השר בגלל שאני חבר היום של השר. היום אנחנו בקדנציה שאנחנו חברים טובים – לא הולך לריב אתו. 

דבר שני, הממשלה עושה את עבודתה. יש חלוקה ברורה. הממשלה עושה את עבודתה, אתם צריכים לרדת לפרטים המדויקים. כאשר אתם מקבלים החלטה שמפקיעים איזשהו מקום, אתם יודעים את הפרטים שאנחנו לא נדרשים לרדת אליהם, גם לא מתכוונים לרדת אליהם. לפרטים שאתם עסוקים בהם, אנחנו לא רלוונטיים. אנחנו רלוונטיים אחרי שאתם החלטתם, סיכמתם את הדברים ואתם מביאים אותם לכאן. אתם אומרים לנו באופן כללי ואנחנו לא יורדים לפרטים. 

אומר חבר הכנסת מיקי רוזנטל, ולזה גם התכוון חבר הכנסת מיקי לוי שאתם רוצים מאתנו החלטה גורפת על מצב שבו לא פתרון של התחבורה, שאנחנו לא רואים אותו. אז בכלל היינו מעלימים עין והיינו אומרים: שיהיה מה שיהיה, העיקר שיש תחבורה. גם זה לא עובד. שנית, אנחנו לא יודעים. יכול להיות בהמשך, יכולים להיות אנשים – לא אתם. אתם אנשים מצוינים. אתם תלכו לחברות פרטיות של טייקונים ויבואו פקידים חדשים שלא יעשו עבודה טובה. 

<מיקי רוזנטל (המחנה הציוני):>
לא, אל תגיד את זה. הם אנשים טובים כולם. 

<היו"ר משה גפני:>
אמרתי. אני אמרתי שלא?

<מיקי רוזנטל (המחנה הציוני):>
לא הייתה אפילו נימה של ציניות במה שאני אמרתי. 

<היו"ר משה גפני:>
בסדר. אני רוצה שתשקלו את הדבר הזה ותגידו לנו. בבקשה. 

<דור בלוך:>
אדוני היושב-ראש, אני חושב שזה ראוי באמת שכל צד – הכנסת והממשלה – יילכו לשקול מה הם הולכים לעשות. אנחנו רק מבקשים, על מנת שלא יהיה עיכוב והציבור לא יסבול מהפקקים, לאשר לשנה, שזה זמן שגם אתה חשבת שהוא סביר, לאשר בישיבה הזאת עכשיו לשנה את בקשת הממשלה. אנחנו נשקול את הדברים, נבוא אליך, נדון בדברים ונקבל החלטה ביחד לגבי הטווח שהוא לא הקצר והמידי ביותר. 

<היו"ר משה גפני:>
מה אתם אומרים?

<מיקי לוי (יש עתיד):>
אנחנו רוצים רשימה. כשאני נותן הסכם גורף לשנה, לצורך העניין אתה תהיה גם בבאר-שבע וגם שם - - - אני אומר את זה בכוונה בצורה - - -

<דור בלוך:>
חבר הכנסת לוי, חבר הכנסת לוי. 

<מיקי רוזנטל (המחנה הציוני):>
אני רוצה לעזור לך, לכם, לכולכם. אין פה אף אחד שמבקש לעכב שום פרויקט לאומי ולא מבין את החשיבות של מהירות התכנון ומה המשמעות של כל עיכוב. וכן מה אתם צריכים לעבור, איזה מערכות ביורוקרטיות וועדות ורשויות וכו'. אנחנו מבינים, תאמינו לי, כולנו פה אנשים מנוסים. אנחנו אומרים לכם את הדבר הבא: אנחנו מבקשים מכם – אתם מעבירים את התכניות ומבטיח לכם היושב-ראש שתוך שבוע, שבוע, אנחנו מאשרים לכם את כל התכניות. 

<דור בלוך:>
חבר הכנסת רוזנטל. 

<מיקי רוזנטל (המחנה הציוני):>
תקשיב שנייה, תקשיב רגע. זה יותר טוב לך. הרי אתה לא עושה, לא בנת"ע ולא בנתיבי איילון, כל שבוע פרויקט חדש. כל פרויקט כזה הוא של שנים והתכנון הוא של שנים. בהליך שאני מתאר, שבעיניי הוא ההליך הנכון ציבורית, אתם יוצאים עם זה שאנחנו לא מעכבים לכם שום דבר ואנחנו יוצאים עם תחושה שיש לנו יכולת לפקח על הדברים האלה. 

<דור בלוך:>
חבר הכנסת רוזנטל וחבר הכנסת לוי, אני לא מנוסה כמו חבר הכנסת גפני, אבל אני כבר חמש שנים בממשלה. מניסיוני, כשהממשלה תלך ותבדוק את הפרויקטים, הכנסת תחשוב מה היא יכולה לעשות. נבוא לפה, נדון ואתם לא חותמת גומי. אתם תרצו לדון בפרויקטים ובצדק, וככה ראוי שיהיה. הדברים יתעכבו ויהיו משמעותיים. לכן אני מבקש את הפשרה שאני חושב שהיא פשרה סבירה. 

<היו"ר משה גפני:>
טוב, אני מסיים את הדיון. לא נחזור על הדברים. אני אומר שוב שאם תביאו את הפרויקטים בשבוע הבא, נאשר אותם. יכול להיות שנקיים גם את הדיון וניתן לכם גם אישור גורף אחרי זה לשנה. אנחנו נאשר לכם את הפרויקטים בשבוע הבא. תביאו לנו את הרשימה, גם של נת"ע וגם של נתיבי איילון. נאשר את זה בשבוע הבא, בעזרת השם, אלא אם כן אני לא יודע מה. 

<דור בלוך:>
ויינתן אישור גורף?

<מיקי רוזנטל (המחנה הציוני):>
אם נראה שאין בעיות מיוחדות. אבל מבטיחים לאשר לכם בכל מקרה את כל הפרויקטים. 

<מיקי לוי:>
אם הם יהיו ראויים. 

<קריאה:>
אבל בוודאי שאם הם יהיו ראויים. הרי אי אפשר לצפות מכם לאחרת. 

<מיקי לוי (יש עתיד):>
אני לא יודע, אני לא יודע, אני לא יודע. 

<קריאה:>
הדברים הם נכוחה והם ברורים. 

<מיקי לוי (יש עתיד):>
אתה רוצה דוגמה, מכיוון שאני ירושלמי? את הכביש שעבר את מוצא ודרס את התושבים שם ונשארו בלא כלום? אני מכיר את הסיפור הזה היטב. דרס אותם. תרתי משמע דרס אותם. והפרויקט חשוב מאוד. 

<היו"ר משה גפני:>
תודה, אנחנו סיימנו, אנחנו סיימנו. אני מבקש מכם שלא תרגישו שאנחנו משני עברי השולחן. זה נאמר קודם ואני חוזר ואומר את זה גם בסיכום הביניים לפני הישיבה בשבוע הבא. אנחנו לא נגדכם, אנחנו אתכם. אנחנו סבורים שאתם עושים עבודה טובה. אין ויכוח לגבי העניין הזה. ראוי שתהיה עין בוחנת ציבורית בפרויקטים האלה. הוא דיבר על הכביש בירושלים? שיהיה מישהו שיוכל להרים אלינו טלפון, מעבר לנושא הרגיש – אנחנו עושים את זה בהרבה דברים אחרים – ויגיד: תשמע, יש פרויקט בנתיבי איילון או בנת"ע, שעושה לנו נזק פה בשכונה הזאת. אתם לא יכולים להתנהג ככה. 

<מיקי רוזנטל (המחנה הציוני):>
וזאת לא תהיה אינסטנציית ערעור. לא, לא, לא. חברים, זאת לא תהיה אינסטנציית ערעור. 

<קריאה:>
מה זה כן יהיה?

<מיקי רוזנטל (המחנה הציוני):>
אני אגיד לך מה זה יהיה. 

<מיקי לוי (יש עתיד):>
רגע, מה שאתם מביאים זהו זה? תורה מסיני? 

<דור בלוך:>
ועדות התכנון אישרו. 

<מיקי רוזנטל (המחנה הציוני):>
אנחנו לא משני עברי המתרס אבל אנחנו באים מעולמות שונים. 

<מיקי לוי (יש עתיד):>
הממשלה כרגע מבקשת צ'ק פתוח. 

<מיקי רוזנטל (המחנה הציוני):>
העמדה שלכם הובהרה וגם שלנו. 

<דור בלוך:>
אבל אנחנו הצענו איזושהי פשרה שאנחנו חושבים שהיא סבירה. 

<היו"ר משה גפני:>
רבותי, רבותי. תקשיב אליי. אם אתם מביאים לנו את הרשימה אנחנו מקיימים את הדיון בשבוע הבא ומאשרים אותה. אנחנו מקיימים דיון בתוך אותה ישיבה על הבקשה שלכם לאישור גורף לשנה, או לא חשוב כמה, שאנחנו נדבר על זה. נתייעץ בין החברים, תתייעצו גם אתם. אם אתם לא עושים את זה, אני מתחיל לחשוד. מה הבעיה? הבעיה שאתם מביאים לנו את הרשימה של הפרויקטים? יש שם משהו שידליק אצלנו נורה אדומה? אם לא, זאת ההצעה הכי טובה שיכולה להיות מבחינתכם. לא יתעכב שום דבר, יאושר הכול וייתכן גם שיהיה אישור גורף לפרק זמן מסוים. קדנציה של חצי שנה או זמן ארוך יותר – שנה. 

<מיקי רוזנטל (המחנה הציוני):>
וגם תוכלו להאשים את ועדת הכספים שהיא אשמה בפקקים. תמיד תוכלו להאשים אותנו שאנחנו עיכבנו.

<היו"ר משה גפני:>
תודה רבה, רבותי. אני מחכה לתשובה מכם. 

הישיבה ננעלה בשעה 13:10.

